Σχέδιο ΑΠΟΦΑΣΗ ΤΗΣ ΕΠΙΤΡΟΠΗΣ για την τροποποίηση της απόφασης αριθ. 2136/97/ΕΚΑΧ της Επιτροπής της 12ης Σεπτεμβρίου 1997 περί εφαρμογής ορισμένων περιορισμών επί των εισαγωγών ορισμένων προϊόντων χάλυβα από τη Ρωσική Ομοσπονδία

ΑΙΤΙΟΛΟΓΙΚΗ ΕΚΘΕΣΗ

Στο πλαίσιο της Συμφωνίας Εταιρικής Σχέσης και Συνεργασίας που καθιερώνει εταιρική σχέση μεταξύ των Ευρωπαϊκών Κοινοτήτων και των κρατών μελών αφενός, και της Ομοσπονδίας της Ρωσίας αφετέρου, η Ευρωπαϊκή Κοινότητα Άνθρακα και Χάλυβα και η Ρωσική Ομοσπονδία συνήψαν τον Οκτώβριο 1997 τομεακή συμφωνία σχετικά με το εμπόριο ορισμένων προϊόντων χάλυβα. Η εν λόγω συμφωνία θέτει τη βάση για την προοδευτική και υπό όρους ελευθέρωση των διμερών συναλλαγών στον τομέα του χάλυβα.

Στην εν λόγω συμφωνία επισυνάπτονται ορισμένες δηλώσεις οι οποίες αποτελούν αναπόσπαστο μέρος της. Πιο συγκεκριμένα, η δήλωση αριθ. 3 ορίζει ότι τα συμβαλλόμενα μέρη συμφωνούν να μην εφαρμόζουν μεταξύ τους ποσοτικούς περιορισμούς, δασμούς, επιβαρύνσεις ή μέτρα ισοδύναμου αποτελέσματος κατά την εξαγωγή απορριμμάτων μη σιδηρούχων μετάλλων.

Παρά την εν λόγω ανάληψη υποχρέωσης, η κυβέρνηση της Ρωσίας εξέδωσε στις 16 Απριλίου 1999 ένα διάταγμα που καθιερώνει για περίοδο 6 μηνών δασμό 15 % (συνοδευόμενο από ελάχιστο ποσό 15 EUR/τόνο) στις εξαγωγές παλιοσίδερων και απορριμμάτων χάλυβα. Το εν λόγω διάταγμα είχε σκοπό την πρόληψη της εκτροπής των απαραίτητων πρώτων υλών για την παραγωγή χάλυβα και τη διατήρηση ελάχιστου επιπέδου λειτουργίας των εγχωρίων εργοστασίων του τομέα του χάλυβα.

Η Κοινότητα επέστησε επανειλημμένα την προσοχή των ρωσικών αρχών στη μη συμβατότητα του εν λόγω διατάγματος με τις διατάξεις της συμφωνίας χάλυβα και ζήτησε την άμεση κατάργηση των φόρων που επιβάλλονται στις εξαγωγές ρωσικών παλιοσίδερων.

Παρόλες τις διαβουλεύσεις, η κυβέρνηση της Ρωσίας παρέτεινε στις 28 Οκτωβρίου 1999 για επιπλέον διάστημα 6 μηνών το πρώτο διάταγμα που καθιερώνει δασμό στις εξαγωγές παλιοσίδερων και απορριμμάτων χάλυβα.

Τα διατάγματα έχουν ως σκοπό και αποτέλεσμα τον περιορισμό των εξαγωγών των εν λόγω προϊόντων από μέρους της Ρωσικής Ομοσπονδίας, και συνεπώς θίγουν την κοινοτική βιομηχανία χάλυβα αυξάνοντας ιδίως την πίεση που υφίσταται η διεθνής τιμή των παλιοσίδερων, που ανήλθε σημαντικά κατά τους τελευταίους μήνες του 1999. Μία αύξηση κατά ένα ευρώ ανά τόνο της τιμής των παλιοσίδερων αντιστοιχεί σε συμπληρωματική δαπάνη περίπου 60 εκατ. ευρώ για την κοινοτική βιομηχανία χάλυβα.

Ως εκ τούτου, αποδεικνύεται σκόπιμη η επιβολή εμπορικών κυρώσεων καθ' όσο διάστημα η Ρωσική Ομοσπονδία θα εξακολουθεί να παραβιάζει τις διατάξεις της συμφωνίας χάλυβα. Προτείνεται για το έτος 2000 μείωση κατά 20% των ποσοτικών ορίων που εφαρμόζονται στις κοινοτικές εισαγωγές ορισμένων προϊόντων χάλυβα από τη Ρωσική Ομοσπονδία σε σχέση με τα αρχικά προβλεπόμενα επίπεδα στο πλαίσιο της συμφωνίας χάλυβα. Η εν λόγω πρόταση αντιστοιχεί σε ονομαστική μείωση 15 % σε σχέση με τα επίπεδα του 1999, πράγμα που αποτελεί εμπορική μείωση περίπου 30 εκατ. ευρώ. Το μέτρο αυτό αποτελεί αντίδραση ανάλογη προς την παράβαση.

Από διαδικαστική άποψη, τα προτεινόμενα μέτρα βασίζονται στο άρθρο 107 παράγραφος 2 της Συμφωνίας Εταιρικής Σχέσεως και Συνεργασίας, που καθορίζει τη διαδικασία για τη λήψη κατάλληλων μέτρων από ένα συμβαλλόμενο μέρος όταν αυτό θεωρεί ότι το αντισυμβαλλόμενο μέρος δεν εκπληρώνει τις υποχρεώσεις του.

Σχέδιο

ΑΠΟΦΑΣΗ ΤΗΣ ΕΠΙΤΡΟΠΗΣ

για την τροποποίηση της απόφασης αριθ. 2136/97/ΕΚΑΧ της Επιτροπής της 12ης Σεπτεμβρίου 1997 περί εφαρμογής ορισμένων περιορισμών επί των εισαγωγών ορισμένων προϊόντων χάλυβα από τη Ρωσική Ομοσπονδία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 95, πρώτο εδάφιο

μετά από διαβουλεύσεις με τη συμβουλευτική επιτροπή και μετά από σύμφωνη γνώμη του Συμβουλίου, που αποφάσισε ομόφωνα,

Εκτιμώντας τα εξής :

(1) Η Απόφαση αριθ. 2136/97/ΕΚΑΧ της Επιτροπής της 12ης Σεπτεμβρίου1997 περί της εφαρμογής ορισμένων περιορισμών επί των εισαγωγών ορισμένων προϊόντων χάλυβα από τη Ρωσική Ομοσπονδία [1] εφαρμόζει στο πλαίσιο του κοινοτικού δικαίου τις διατάξεις της Συμφωνίας μεταξύ της Ευρωπαϊκής Κοινότητας Άνθρακα και Χάλυβα και της Ρωσικής Ομοσπονδίας για το εμπόριο ορισμένων σιδηρουργικών προϊόντων [2], που εφεξής καλείται «συμφωνία χάλυβα». Η εν λόγω συμφωνία εγγράφεται στο γενικότερο πλαίσιο της Συμφωνίας Εταιρικής Σχέσεως και Συνεργασίας για τη σύναψη εταιρικής σχέσης μεταξύ των Ευρωπαϊκών Κοινοτήτων και των κρατών μελών τους αφενός, και της Ρωσικής Ομοσπονδίας, αφετέρου [3], όπως ορίζει το άρθρο 21 της εν λόγω συμφωνίας.

[1] ΕΕ L 300 της 4.11.97, σ. 15.

[2] Απόφαση της Επιτροπής της 12.09.97 - ΕΕ L 300 της 4.11.97, σ. 51.

[3] ΕΕ αριθ. L 327 της 28.11.1997 σ. 3.

(2) Στη συμφωνία χάλυβα επισυνάπτονται ορισμένες δηλώσεις, οι οποίες αποτελούν αναπόσπαστο μέρος αυτής. Πιο συγκεκριμένα, η δήλωση αριθ. 3 ορίζει ότι «στο πλαίσιο της συμφωνίας [&], τα συμβαλλόμενα μέρη συμφωνούν ότι δεν θα επιβάλουν στο αντισυμβαλλόμενο μέρος ποσοτικούς περιορισμούς, δασμούς, επιβαρύνσεις ή μέτρα ισοδύναμου αποτελέσματος για την εξαγωγή μη σιδηρούχων απορριμμάτων μετάλλων που υπάγονται στην θέση 7204 της συνδυασμένης ονοματολογίας [&]»

(3) Στις 16 Απριλίου 1999, η κυβέρνηση της Ρωσίας εξέδωσε διάταγμα [4] που θεσπίζει για διάρκεια 6 μηνών δασμό 15 % (συνοδευόμενο από ελάχιστο ποσό 15 EUR/τόνο) στις εξαγωγές παλιοσίδερων και απορριμμάτων χάλυβα. Το εν λόγω διάταγμα αποσκοπούσε στην πρόληψη της εκτροπής των πρώτων υλών που είναι απαραίτητες για την παραγωγή χάλυβα και στη διατήρηση ενός ελάχιστου επιπέδου λειτουργίας των εγχωρίων εργοστασίων προϊόντων χάλυβα.

[4] Διάταγμα αριθ. 441.

(4) Με την ευκαιρία του Συμβουλίου Συνεργασίας που διεξήχθη στις 17 Μαΐου 1999, η αντιπροσωπεία της Κοινότητας εξέφρασε τις ανησυχίες της σχετικά με το εν λόγω διάταγμα σε μνημόνιο που υπέβαλε στη ρωσική αντιπροσωπεία. Το εν λόγω μνημόνιο ζητούσε την άμεση κατάργηση των φόρων που επιβάλλονται στις εξαγωγές ρωσικών παλιοσίδερων, λόγω της μη συμβατότητάς τους με τις διατάξεις της συμφωνίας περί προϊόντων χάλυβα.

(5) Μετά από αίτηση των ρωσικών αρχών, διεξήχθησαν διαβουλεύσεις που αφορούν κυρίως το θέμα του δασμού που εφαρμόζεται στις εξαγωγές ρωσικών παλιοσίδερων τον Ιούνιο 1999 στις Βρυξέλλες στο πλαίσιο της ομάδας επαφών για τον άνθρακα και το χάλυβα και της υποεπιτροπής για τον χάλυβα, τον άνθρακα, τα ορυχεία και τις πρώτες ύλες που συστάθηκαν βάσει της συμφωνίας εταιρικής σχέσεως και συνεργασίας. Με αυτή την ευκαιρία, η αντιπροσωπεία της Επιτροπής δήλωσε σαφώς ότι, κατά τη γνώμη της, το αμφισβητούμενο μέτρο παραβίαζε τόσο τις διατάξεις της συμφωνίας χάλυβα όσο και τις διατάξεις των συμφωνιών εταιρικής σχέσεως και συνεργασίας. Ελλείψει ικανοποιητικής λύσεως, επιφυλάχθηκε του δικαιώματος να κάνει χρήση των διατάξεων σχετικά με τη διευθέτηση των διαφορών και την εφαρμογή αντιποίνων που προβλέπει η εν λόγω συμφωνία.

(6) Η αντιπροσωπεία της Κοινότητας εξέφρασε τα ίδια παράπονα σχετικά με το προαναφερθέν διάταγμα κατά τη συνεδρίαση της επιτροπής συνεργασίας ΕΕ-Ρωσίας που διεξήχθη στις Βρυξέλλες στις 8 Οκτωβρίου 1999.

(7) Παρόλες αυτές τις διαβουλεύσεις, η κυβέρνηση της Ρωσίας παρέτεινε στις 28 Οκτωβρίου 1999 [5] για πρόσθετη περίοδο 6 μηνών το πρώτο διάταγμα που καθιερώνει δασμό στις εξαγωγές παλιοσίδερων και απορριμμάτων χάλυβα.

[5] Διάταγμα αριθ. 1198.

(8) Τα προαναφερθέντα διατάγματα έχουν ως στόχο και αποτέλεσμα τον περιορισμό των εξαγωγών από τη Ρωσική Ομοσπονδία των εν λόγω προϊόντων, και συνεπώς θιγούν την κοινοτική βιομηχανία χάλυβα. Πράγματι, στο πλαίσιο της οικονομικής ανάκαμψης της παραγωγής χάλυβα σε παγκόσμιο επίπεδο, ο φόρος που επιβάλλεται στις εξαγωγές ρωσικών παλιοσίδερων έχει ως αποτέλεσμα την αύξηση της πίεσης που υφίσταται η τιμή των παλιοσίδερων. Η διεθνής τιμή των παλιοσίδερων αυξήθηκε κατά περίπου 8 ευρώ ανά τόνο κατά τους τελευταίους μήνες του 1999. Μια αύξηση κατά ένα ευρώ ανά τόνο της τιμής των παλιοσίδερων αντιστοιχεί σε συμπληρωματική δαπάνη περίπου 60 εκατ. ευρώ για την κοινοτική βιομηχανία χάλυβα.

(9) Ως εκ τούτου, αποδεικνύεται σκόπιμη η επιβολή εμπορικών κυρώσεων καθ' όσο διάστημα η Ρωσική Ομοσπονδία εξακολουθεί να παραβιάζει τις διατάξεις της συμφωνίας χάλυβα.

(10) H συμφωνία χάλυβα εντάσσεται στο γενικό πλαίσιο της συμφωνίας εταιρικής σχέσεως και συνεργασίας. Όσον αφορά τη διευθέτηση διαφορών και τις εμπορικές κυρώσεις, εφαρμόζονται οι αρμόζουσες διαδικασίες της εν λόγω συμφωνίας για τους τομείς που καλύπτονται από τη συμφωνία χάλυβα.

(11) Το άρθρο 107 παράγραφος 2 της συμφωνίας εταιρικής σχέσεως και συνεργασίας ορίζει ιδίως ότι «εάν ένα συμβαλλόμενο μέρος κρίνει ότι το αντισυμβαλλόμενο μέρος δεν εκπλήρωσε υποχρέωσή του βάσει της συμφωνίας, μπορεί να λάβει τα κατάλληλα μέτρα. Προηγουμένως, εκτός από εξαιρετικά επείγουσες περιπτώσεις, παρέχει στο Συμβούλιο Συνεργασίας όλες τις αιτούμενες αναγκαίες πληροφορίες για τη λεπτομερή εξέταση της κατάστασης, με σκοπό την εξεύρεση λύσης αποδεκτής από τα συμβαλλόμενα μέρη».

(12) Η Επιτροπή απηύθυνε στις & Δεκεμβρίου 1999 επιστολή προς τον πρόεδρο του Συμβουλίου Συνεργασίας, η οποία παρείχε στο Συμβούλιο Συνεργασίας όλες τις απαραίτητες πληροφορίες για την επισταμένη εξέταση της κατάστασης με σκοπό την εξεύρεση λύσεως αποδεκτής από όλα τα μέρη, σύμφωνα με τις διατάξεις του άρθρου 107 παράγραφος 2 της συμφωνίας εταιρικής σχέσεως και συνεργασίας. Η εν λόγω επιστολή πληροφορούσε το Συμβούλιο Συνεργασίας σχετικά με την πρόθεση της Κοινότητας να εφαρμόσει κατάλληλες κυρώσεις για την αθέτηση από μέρους της Ρωσικής Ομοσπονδίας των υποχρεώσεών της που απορρέουν από τη διμερή συμφωνία χάλυβα και τη συμφωνία εταιρικής σχέσεως και συνεργασίας, στην περίπτωση που δεν εξευρεθεί λύση-ήτοι κατάργηση του φόρου που επιβάλλεται στις εξαγωγές παλιοσίδερων που υπάγονται στην κλάση 7204 της συνδυασμένης ονοματολογίας-εντός προθεσμίας ενός ημερολογιακού μήνα από την ημερομηνία της επιστολής.

(13) Το παράρτημα IV της απόφασης αριθ. 2136/97/ΕΚΑΧ καθορίζει τα ποσοτικά όρια που εφαρμόζονται στις κοινοτικές εισαγωγές ορισμένων προϊόντων χάλυβα από τη Ρωσική Ομοσπονδία.

(14) Μια μείωση κατά 20% των εν λόγω ποσοτικών ορίων για το έτος 2000 αντιστοιχεί σε εμπορική κύρωση περίπου 30 εκατ. ευρώ. ´Ενα τέτοιο μέτρο αποτελεί συνεπώς αντίδραση ανάλογη με την προαναφερθείσα παράβαση. Σύμφωνα με τις διατάξεις του άρθρου 107 παράγραφος 2 της συμφωνίας εταιρικής σχέσεως και συνεργασίας, για την επιλογή του μέτρου δόθηκε προτεραιότητα στα μέτρα που διαταράσσουν λιγότερο τη λειτουργία της συμφωνίας εταιρικής σχέσεως και συνεργασίας.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα ποσοτικά όρια που αντιστοιχούν στο έτος 2000 του παραρτήματος IV της απόφασης αριθ. 2136/97/ΕΚΑΧ της Επιτροπής περί της εφαρμογής ορισμένων περιορισμών επί των εισαγωγών ορισμένων προϊόντων χάλυβα από τη Ρωσική Ομοσπονδία αντικαθίστανται από αυτά που αναφέρονται στο παράρτημα της παρούσας απόφασης.

Άρθρο 2

Η Επιτροπή θα λάβει τα κατάλληλα μέτρα για την κατάργηση της παρούσας απόφασης αφού εφαρμόσει η Ρωσική Ομοσπονδία τα απαραίτητα μέτρα για να συμμορφωθεί στις υποχρεώσεις που απορρέουν από τη δήλωση αριθ. 3 που επισυνάπτεται στη συμφωνία μεταξύ της Ευρωπαϊκής Κοινότητας Άνθρακα και Χάλυβα και της Ρωσικής Ομοσπονδίας σχετικά με τις εμπορικές συναλλαγές προϊόντων χάλυβα.

Άρθρο 3

Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Η παρούσα απόφαση είναι δεσμευτική ως προς όλα τα μέρη της και ισχύει άμεσα σε κάθε κράτος μέλος.

Βρυξέλλες,

Για την Επιτροπή

Μέλος της Επιτροπής

ΠΑΡΑΡΤΗΜΑ

>ΘΕΣΗ ΠIΝΑΚΑ>

ΔΗΜΟΣΙΟΝΟΜΙΚΟ ΔΕΛΤΙΟ

1. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

Κεφάλαιο 12

2. ΝΟΜΙΚΕΣ ΒΑΣΕΙΣ

Άρθρο 95 ΕΚΑΧ

3. ΤΙΤΛΟΣ ΤΟΥ ΜΕΤΡΟΥ

Απόφαση της Επιτροπής που τροποποιεί την απόφαση αριθ. 2136/97/ΕΚΑΧ της Επιτροπής της 12ης Σεπτεμβρίου 1997 περί της εφαρμογής ορισμένων περιορισμών επί των εισαγωγών ορισμένων προϊόντων χάλυβα από τη Ρωσική Ομοσπονδία.

4. ΣΤΟΧΟΣ

Αντίδραση προς τη συνεχιζόμενη παραβίαση από μέρους της Ρωσικής Ομοσπονδίας των διατάξεων της διμερούς συμφωνίας σχετικά με τις εμπορικές συναλλαγές ορισμένων προϊόντων χάλυβα, με μείωση κατά 20% των ποσοτικών ορίων που εφαρμόζονται στις κοινοτικές εισαγωγές ορισμένων προϊόντων χάλυβα από τη Ρωσική Ομοσπονδία.

5. ΜΕΘΟΔΟΣ ΥΠΟΛΟΓΙΣΜΟΥ

Λαμβανομένου υπόψη του ποσοστού χρησιμοποίησης των ποσοστώσεων, η μείωση κατά 20% των ποσοτικών ορίων που εφαρμόζονται στις κοινοτικές εισαγωγές των εν λόγω προϊόντων αντιστοιχεί σε πραγματική μείωση κατά περίπου 140.000 τόνους προϊόντων χάλυβα (των οποίων οι τιμές κυμαίνονται μεταξύ 175 και 325 ευρώ/τόνο).

Οι δασμοί που εφαρμόζονται στα εν λόγω προϊόντα για το έτος 2000 κυμαίνονται κανονικά μεταξύ 1,5% και 2,4%. Η εφαρμογή του μέσου δασμού στις πραγματικές μη εισαχθείσες ποσότητες συνεπάγεται θεωρητική απώλεια περίπου 530.000 ευρώ για τους κοινοτικούς πόρους.